Številka: 4780-1/2025-3340

Datum: 5.2.2025

Republika Slovenija, Ministrstvo za kulturo, Maistrova ulica 10, 1000 Ljubljana, na podlagi 49. in 51. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 – ZORR, v nadaljevanju: ZSPDSLS-1) ter 16. člena Uredbe o stvarnem premoženju države in samoupravnih lokalnih skupnosti (Uradni list RS, št. 31/18, v nadaljevanju: Uredba) objavlja

**JAVNO ZBIRANJE PONUDB ZA PRODAJO LESA NA PANJU**

**v gozdu na območju gradu Negova**

1. **Naziv in sedež organizatorja javnega zbiranja ponudb**

Republika Slovenija, Ministrstvo za kulturo, Maistrova ulica 10, 1000 Ljubljana.

1. **Predmet javnega zbiranja ponudb**

Predmet javnega zbiranja ponudb je prodaja lesa na zemljiščih s parcelnimi številkami 1197, 1199, 1191/1, 1191/2, 1191/3, 1190/18 ter 1190/20, k.o. 208 – Negova, v GGE Gornja Radgona, kakor je odkazan na podlagi dveh odločb o odobritvi poseka izbranih dreves pristojnega Zavoda za gozdove Slovenije (ZGS), Območna enota Murska Sobota, Krajevna enota Radenci, št. 3408-13-2133-A223/24-1 in 3408-13-2133-A224/24, z dne 9.12.2024.

Predmet prodaje je skupaj 128,9 m³ lesa, od tega 123,1 m³ listavcev in 5,8 m³ iglavcev v bruto izmeri, na podlagi izbranega in označenega drevja (skupaj 112 dreves v odločbi določenih drevesnih vrst in sečnje).

Les se prodaja na panju po načelu »videno-kupljeno« glede na stanje pred sečnjo, z izključitvijo ugovora stvarnih napak. Organizator ne odgovarja za morebitne razlike med dejanskim stanjem na terenu in podatkov iz izdanih odločb ZGS.

1. **Izhodiščna in ponudbena cena**

Izhodiščna cena za prodajo lesa na panju, specificiranega v 2. točki tega razpisa, znaša **4.300,00 €.**

Ponudnik svojo ponudbeno ceno za nakup lesa na panju, ki ne sme biti manjša od izhodiščne cene, obvezno vpiše v posebnem Prijavnem obrazcu, ki je priloga tega razpisa.

Izhodiščna in ponudbena cena ne vključujeta davka na dodano vrednost (DDV), ki ga plača kupec.

Vplačilo varščine za sodelovanje na tem razpisu ni zahtevano.

1. **Sklenitev pogodbe in plačilo kupnine**

Prodajna pogodba se bo sklenila z najugodnejšim ponudnikom. Izbran bo ponudnik, ki bo ob izpolnjevanju vseh pogojev iz razpisa ali v primeru več najugodnejših ponudnikov po izvedenih vseh potrebnih fazah postopka **ponudil najvišjo ceno (kupnino) nad izhodiščno ceno.**

Izbrani ponudnik (kupec) mora podpisati kupoprodajno pogodbo v 15 dneh po opravljeni izbiri najugodnejšega ponudnika. V kolikor pogodbe v zakonskih rokih ne podpiše, si prodajalec pridržuje pravico povabiti k podpisu pogodbe drugega najugodnejšega ponudnika. Pogodba se šteje za sklenjeno, ko jo podpišeta obe pogodbeni stranki.

Rok za plačilo celotne kupnine je 30 dni od izdaje računa, kar je bistvena sestavina pravnega posla. Plačilo kupnine se izvede na sporočeni račun organizatorja javnega zbiranja ponudb.

Izbrani ponudnik oz. sklenitelj pogodbe (kupec) nosi obveznost plačila vseh morebitnih javnih dajatev ali drugih stroškov v zvezi s sklenitvijo ali realizacijo pogodbe.

1. **Drugi pogoji javnega zbiranja ponudb in pravnega posla**

Na razpis za javno zbiranje ponudb za prodajo lesa na panju se lahko prijavijo le subjekti, ki so v skladu s pozitivno zakonodajo lahko izvajalci del v gozdu (gozdarskih storitev) in so za to dejavnost registrirani in usposobljeni. V času trajanja razpisnega postopka ponudniku ne sme biti prepovedano izvajanje gozdarske dejavnosti z izdano odločbo pristojnega inšpektorata ali izrečen drug ukrep, ki preprečuje njegovo poslovno dejavnost.

Kot ponudniki v postopku javnega zbiranja ponudb ne morejo sodelovati cenilec in člani komisije za vodenje postopka prodaje ter z njimi povezane osebe (šesti in sedmi odstavek 51. člena ZSPDSLS-1).

Ponudba mora biti veljavna najmanj 90 dni od dneva odpiranja ponudb.

V primeru prispelih več najugodnejših ponudb, se bo postopek nadaljeval z dodatnimi pogajanji.

Organizator javnega zbiranja ponudb lahko v skladu z zakonodajo (četrti odstavek 49. člena ZSPDSLS-1), vse do sklenitve pravnega posla, postopek javnega zbiranja ponudb ustavi oziroma ne sklene pogodbe z uspelim ponudnikom brez odškodninske odgovornosti.

1. **Obvezne sestavine ponudbe**

Ponudba mora vsebovati:

* firmo ponudnika oz. ime in priimek ponudnika ter naslov sedeža ponudnika oz. stalnega bivališča ponudnika,
* matično in davčno številko ponudnika, številko TRR in ime banke,
* ponujeno ceno za nakup lesa na panju (brez davščin),
* kontaktno osebo ponudnika in njegovo telefonsko številko,
* navedbo, da je ponudba veljavna najmanj 90 dni od dneva odpiranja ponudb,
* podpisano izjavo, da ponudnik ni povezana oseba po 7. odst. 51. člena ZSPDSLS-1 ter druge na Prijavnem obrazcu zahtevane izjave.

Ponudba mora biti **obvezno predložena z izpolnitvijo posebnega Prijavnega obrazca,** ki je priloga tega razpisa, sicer se bo štela za nepopolno. Podpisana mora biti s strani odgovorne osebe ponudnika ter žigosana, v kolikor ponudnik posluje z žigom.

Preverjanje izpolnjevanja vseh v razpisu zahtevanih pogojev se bo izvedlo z najugodnejšim ponudnikom, v ta namen je le-ta dolžan organizatorju dostaviti vse zahtevane dokumente oziroma dokazila.

1. **Rok za oddajo ponudbe**

Rok za oddajo ponudbe je **sreda, 5. marec 2025.** Za pravočasne se bodo štele vse ponudbe, ki bodo do vključno tega dne do 12.00 ure oddane neposredno v glavno pisarno organizatorja: Ministrstvo za kulturo, Maistrova ulica 10, 1000 Ljubljana, ali bodo do vključno tega dne na navedeni naslov poslane s priporočeno poštno pošiljko. Na pošiljki mora biti pripis: »JAVNO ZBIRANJE PONUDB ZA PRODAJO LESA NA PANJU - NE ODPIRAJ«.

Nepravočasne in nepopolne prijave bodo izločene iz postopka.

1. **Drugo**

Vsa dodatna pojasnila in informacije glede predmeta in pogojev javnega zbiranja ponudb lahko interesenti pridobijo pri kontaktnih osebah, zaposlenih pri organizatorju, in sicer

za vprašanja v zvezi z izvedbo razpisa Damir Marinč, na telefonski številki (01) 369 58 97 ali po e-pošti: damir.marinc@gov.si ter

za vprašanja glede predmeta prodaje Nataša Jurgec Gurnick, na telefonski številki (01) 369 59 57, ali po e-pošti: natasa.jurgec-gurnick@gov.si. Ogled je možen po predhodni uskladitvi termina.

Interesenti lahko za namen priprave ustrezne ponudbe pridobijo kopije odločb ZGS, v katerih so specificirani vsi podatki glede vrste in količin odkazanega drevja.

Pri kontaktni osebi je v skladu s 13. členom Splošne uredbe o varstvu podatkov (GDPR) možno posebej pridobiti tudi obvestilo o načinu obdelovanja osebnih podatkov, pridobljenih v sklopu izvedbe razpisa s strani prijaviteljev posredovanimi izpolnjenimi Prijavnimi obrazci (organizator drugih osebnih podatkov ne bo pridobival).

Odpiranje ponudb je javno. Datum, termin in kraj odpiranja ponudb bo določen po poteku roka za prijavo in prejemu pošiljk, vsi ponudniki bodo o tem obveščeni najmanj 3 delovne dni prej. Pri odpiranju ponudb lahko sodelujejo ponudniki, njihovi zakoniti zastopniki in pooblaščenci s pooblastilom, ki ga morajo predložiti komisiji pred začetkom postopka. Vsakega ponudnika lahko pri odpiranju ponudb zastopata največ dve osebi.

Pravočasno prispele ponudbe ter morebitna dodatna pogajanja bo obravnavala oziroma izvajala komisija za vodenje postopka javnega zbiranja ponudb, imenovana s posebnim sklepom s strani predstojnika organizatorja. Komisija bo vse ponudnike obvestila o izboru najkasneje v roku 8 delovnih dni od dneva javnega odpiranja ponudb oziroma od dneva zaključka morebitnih dodatnih pogajanj.

Dr. Asta Vrečko

 ministrica